**HOLSTØ**

Denne stølen ligg under Holstøhamrane vest for Kvanngjelet. Lettaste vegen dit er å gå frå Almenningane på Bordalssida. Eit anna gammalt namn på stølen er Hestestana. Stølsretten vart i 1880-åra seld frå bnr 1 i Kvanndal til garden Naustflot. I dag er det Gunnar Kaland på Naustflot som eig stølen. Han har restaurert og teke vare på stølshuset. Dei nytta stølen til sambeite fram mot 1960.

I nærleiken ligg «Gulleiksheldren» som det budde folk på i 1880-talet. Om dette står det i «Ættabok for Granvin» under Kvanndal: «Gulleik Tormodsen frå Voss og kona Inga Bårddtr budde under ein heldre i Holstø i Trøngdæ. Ei snøskrede hadde teke stova deira og sidan hadde dei budd under ein heldre med dyra sine. «Gulleiksheldren» er noko stor, og på framsida var det timbra bra opp og tetta med høy. Under heldren ligg enno trevyrke etter båsar som var der.» Dei to flytte seinare attende til Voss.

Sjå eige info ved «Gulleiksheldren!»

God tur! Granvin Turlag

Kjelde: «Stølane i Granvin» av Torbjørn Seim